Fine désot lavi /
Souvnans po ‘’ Gramoun Bébé’’
Gramoun Bébé la kit anou lo 22 févriyé 2005 lé na vé 78 tan. Pa tro koni si bann podiom Larényon, parkont li té koni dan lo milyé maloya kabaré. In maloyèr tradisyon, li té yinm èt pré son famiy, li lès dèryèr li in gran zénérasyon maloyèr. Kome Patrik Manent ou ankor kozman Ti Dalon son bann ti zanfan, fidèl gardyin lo patrimwane lésé par Louis Jules Manent. Mé nou wa di li la sobat po tyinbo nout kiltir. Maloya kabaré té roul an gadyanm son kaz. Garson in papa Kaf Malgas é in moman Malbarèz, li lo promyé zanfan si inn famiy sèz zanfan. Famiy Manent i viv modès si térin Bénard, gran propriyétèr bitasyon é lizine kane.
Gramoun Bébé la rès fidèl dann bitasyon, li wa abit sikoté Balans Koko, Sinlwi, ousa li wa fé viv in tradisyon, ke li dékouv kan li néna 7 tan. Maloya sra alor son dada, lé kan li wa swiv son Papa ke li wa dékouv Kabaré. An 1951, alor ke li néna 24 tran, li wa tyinbo son promyé sèrvis Kabaré. Antoupartou, li la tyinbo èk maloya tradisyonèl, minm si lo sistèm kolonyal é néo-kolonyal fransé, la mèt dir in pé plis 70 zan…
Rédaksyon Kiltir Larényon - Zilyé 2010